  Майя Бывальцева Удмуртиысь кунпуш ужъёсъя министр Александр Первухин школаен люкиськон ужрадъёсты ортчытыны элькунын одӥг нуналэз юнматыны ӵектӥз. Улосвыл тӧролэн резиденцияз ортчем аппарат кенешонын вераськыкуз, кивалтӥсь пусйиз, озьы кышкытлыкъёслэсь утён ужез ӟечгес радъяны но полицейскойёсты пайдалыкогес люкылыны луоз. «Вераме потэ со ужрадъёсты ортчытон дыр сярысь — асьмелэн соос кык арнялы кыстӥськизы. Куд-огез участковойёс со ужрадъёсы кӧня ке пол ветлӥзы. Мон ӵектӥсько… мон гинэ уг… Ми кунпуш ужъёсъя министерстволэсь мерлыко кенешезлэсь пумиськонзэ ортчытӥмы, отчы пыриськизы спортъя но егитъёсын ужан политикая министр но, нылпиослэсь эрикрадъёссэс утёнъя ужоскетчи но. Милям валче ӵектонмы — вань выпускнойёсты одӥг нуналэ ортчытыны эскероно. Озьы лэсьтӥське Москваын, Петербургын, Самараын, Саратовын. Ӵемысьгес со ужрадъёс Егитъёслэн нуналазы радъясько. Милям вань умой сям, куке Карлэн нуналэз Россилэн нуналэныз тупатэмын. Со ужась кужымъёсмес шыръяны, вань удысэтъёсын эрикрадэз утён ужпумез радъяны, озьы ик кудӟытӥсь юонъёсын вузкаронэз одӥг нуналлы дугдытон ужпумез сэрттыны-пертчыны луонлык сётоз», — вераз министр. Первухинлэн кылъёсызъя, инвожолэн берпуметӥ арняяз школаез йылпумъян ужрадъёсы пыриськизы 11-тӥ но 9-тӥ классэз быдтэм 20 сюрслэсь трос пиналъёс. «Ми 900-лэсь трос ӧнерчиосмес, нуналмысь ужзылэсь кыскыса, мерлыко эрикрадэз утёнэ кысоно луимы, эшшо калык дружинаосысь но возьмась предприятиосысь 130 адямиез. Оглом, выпускной ӝытъёс огсыр ортчизы, одӥг но шмучыр ӧй вал. Агрыз школаысь 11-тӥ классэз йылпумъямъёс но анай-атайёссы дышетсконниысь администрацилы, интыысь но асьмелэн кунпуш ужъёсъя управлениослы ивортытэк, Пичи Пурга ёросэ шутэтскон базае мынӥллям. Тупатымтэ интыын пыласькыкузы, одӥгез выпускник выиз», — ивортӥз министр. Тодэ вайытом, Пичи Пурга ёросын шимучыр луиз 26-тӥ инвожое. Та учыръя следовательёс уголовной уж ӝутӥзы. Тегъёс: Мерлык Шимучыръёс Дышетон Ижкар МВД Удмуртия праздникъёс  